КОМИ РЕСПУБЛИКАСА ЮРАЛЫСЬЛÖН

ИНДÖД

**Коми Республикаса Юралысьлöн öткымын индöдö вежсьöмъяс пыртöм йылысь**

«Россия Федерацияса государственнöй гражданскöй служба йылысь» Федеральнöй оланпаслöн 50 статьяса 14, 15 юкöнъяс, «Коми Республикаса государственнöй гражданскöй службалöн öткымын юалöм йылысь» Коми Республикаса Оланпас серти шуа:

1. Пыртны Коми Республикаса öткымын индöдö вежсьöмъяс лыддьöг кузя содтöдын индöм серти.

2. Тайö Индöдыс вынсялö сiйöс официальнöя йöзöдан лунсянь 10 лун мысти.

3. Коми Республикаса Юралысьлöн да Коми Республикаса Правительстволöн Администрацияса Юрнуöдысьлы тайö Индöд вынсялан лунсянь тöлысьöн сетны Коми Республикаса Юралысьлы сöгласуйтöм вылö Коми Республикаса Юралысьлöн референтъяслысь план-заданиеяс налöн уджмогъяс кад вылö.

4. Коми Республикалöн олöмö пöртысь власьт органъясса юрнуöдысьяслы тайö Индöд вынсялан лунсянь тöлысьöн сетны Коми Республикаса Юралысьöс вежысьлы сöгласуйтöм вылö уджмогъяс юклöм серти 2010 во вылö Коми Республикалöн олöмö пöртысь власьт органъясса юрнуöдысьясöс вежысьяслысь план-заданиеяс.

Коми Республикаса Юралысь В.Гайзер

Сыктывкар

2010 вося моз тöлысь 31 лун

125 №

Коми Республикаса Юралысьлöн

2010 во моз тöлысь 31 лунся 125 №-а Индöд дорö

СОДТÖД

Коми Республикаса Юралысьлöн öткымын индöдö пыртöм вежсьöмъяс

ЛЫДДЬÖГ

1. «Коми Республикаса государственнöй гражданскöй служащöйясöс сьöмöн могмöдöм йылысь» Коми Республикаса Юралысьлöн 2005 во öшым тöлысь 1 лунся 155 №-а Индöдын:

1) содтыны татшöм 2.1. пункт:

«2.1. Коми Республикалöн государственнöй гражданскöй службаса торъя чинъяс серти урчитсьö уджысь мынтысян торъя пöрадок, кор уджысь мынтысьöны профессиональнöй служебнöй бур удж да уджын бур помшуöмъяс лыд тöд вылö босьтöмöн.

Коми Республикаса гражданскöй служащöйяслы, кодъясöс индöма тайö­ пунктса медводдза абзацын, кодъяслы уджысь мынтысьöны торъя пöрадок серти, оз инмыны тайö Индöдлöн 1, 2, 5 пунктъясса положениеяс.»;

2) содтыны татшöм 10.1 пункт:

«10.1. Вынсьöдны:

1) Коми Республикаса государственнöй гражданскöй служба чин лыддьöг, мый серти урчитсьö уджысь мынтысян торъя пöрадок, 5 №-а содтöд серти;

2) Профессиональнöй служебнöй бур удж да уджын бур помшуöмъяс лыд вылö босьтöмöн Коми Республикаса государственнöй гражданскöй служащöйяслы уджысь мынтысян торъя пöрадок йылысь положение 6 №-а содтöд серти.»;

3) Коми Республикаса государственнöй гражданскöй служащöйяслöн тöлысся окладъяс ыдждаын Коми Республикаса государственнöй гражданскöй службаын налö­н удж чинъяс серти, мый вынсьöдöма Индöдöн (1 №-а содтöд):

а) медводдза позицияса 2 графаын «7590» лыдпас вежны «13000» лыдпасöн;

б) коймöд позицияса 1 графаö содтыны татшöм абзацъяс:

«Россия Федерацияса Президент бердын Коми Республикаöс пыр петкöдланiнса референт;

Россия Федерацияса Рытыв-Войвыв регионын Коми Республикаöс петкöдланiнса референт»;

в) öкмысöд позицияса 1 графаö содтыны татшöм выль абзацъяс:

«Коми Республикалöн министерствоса референт;

Коми Республикалöн олöмö пöртысь власьт мукöд органса референт;

Коми Республикаса Юралысьöн котыртöм Коми Республикалöн мукöд государственнöй органса референт»;

4) Индöдö содтыны 5 №-а содтöд тайö вежсьöмъяс дорö 1 содтöд серти;

5) Индöдö содтыны 6 №-а содтöд тайö вежсьöмъяс дорö 2 содтöд серти.

2. «Коми Республикаса государственнöй гражданскöй служба чинын уджалысь йöзлы быд тöлысся сьöм ошкöм ыджда урчитöм йылысь» Коми Республикаса Юралысьлöн 2005 во öшым тöлысь 1 лунся 157 №-а Индöдын:

1) 1.1 пунктын:

а) содтыны татшöм выль «б» подпункт:

«б) Россия Федерацияса Президент бердын Коми Республикаöс пыр петкöдланiнса референтлы, Россия Федерацияса Рытыв-Войвыв регионын Коми Республикаöс пыр петкöдланiнса референтлы – 6,5 чина оклад мында;»;

б) «б», «в» подпунктъяс лöсялöмöн лыддьыны «в», «г» подпунктъясöн;

2) 2 пунктын:

а) «а» подпункт гижны тадзи:

«а) министрöс медводдза вежысьлы, министрöс вежысьлы – 4 чина оклад мында;»;

б) содтыны татшöм выль «б» подпункт:

«б) министерствоса референтлы – 3,5 чина оклад мында;»;

в) «б», «в» подпунктъяс лöсялöмöн лыддьыны «в», «г» подпунктъясöн;

3) 3 пунктса «а» подпункт гижны тадзи:

«а) министрöс, агентствоса, службаса, Коми Республикалöн олöмö пöртысь власьт мукöд органса юрнуöдысьöс медводдза вежысьлы; министрöс, агентствоса, службаса, Коми Республикалöн олöмö пöртысь власьт мукöд органса юрнуöдысьöс вежысьлы; министерствоса, агентствоса, службаса, олöмö пöртысь власьт мукöд органса референтлы – 3,5 чина оклад мында;»;

4) 4 пунктын:

а) содтыны татшöм выль «б» подпункт:

«б) Коми Республикалöн государственнöй органса референтлы – 3,5 чина оклад мында;»;

б) «б» - «г» подпунктъяс лöсялöмöн лыддьыны «в» - «д» подпунктъясöн.

Коми Республикаса Юралысьлöн

öткымын индöдö пыртöм вежсьöмъяс дорö

1 СОДТÖД

«ВЫНСЬÖДÖМА
Коми Республикаса Юралысьлöн

2005 во öшым тöлысь 1 лунся 155 №-а Индöдöн

(5 №-а содтöд)

Коми Республикаса государственнöй гражданскöй служба чин

 **ЛЫДДЬÖГ**,

мый серти урчитсьö уджысь мынтысян торъя пöрадок

1. Коми Республикаса Юралысьлöн референт.

2. Коми Республикаса министрöс медводдза вежысь.

3. Коми Республикалöн олöмö пöртысь власьт мукöд органса юрнуöдысьöс медводдза вежысь.

4. Коми Республикаса министрöс вежысь.

5. Коми Республикалöн олöмö пöртысь власьт мукöд органса юрнуöдысьöс вежысь.

6. Россия Федерацияса Президент бердын Коми Республикаöс пыр петкöдланiнса референт.

7. Россия Федерацияса Рытыв-Войвыв регионын Коми Республикаöс петкöдланiнса референт.

8. Коми Республикаса Юралысьöн котыртöм Коми Республикалöн мукöд государственнöй органса референт.

9. Коми Республикалöн министерствоса референт.

10. Коми Республикалöн олöмö пöртысь власьт мукöд органса референт.».

Коми Республикаса Юралысьлöн

öткымын индöдö пыртöм вежсьöмъяс дорö

2 СОДТÖД

«ВЫНСЬÖДÖМА
Коми Республикаса Юралысьлöн

2005 во öшым тöлысь 1 лунся 155 №-а Индöдöн

(6 №-а содтöд)

Профессиональнöй служебнöй бур удж да уджын бур помшуöмъяс лыд тöд вылö босьтöмöн Коми Республикаса государственнöй гражданскöй служащöйяслы уджысь мынтысян торъя пöрадок йылысь

**ПОЛОЖЕНИЕ**

1. Коми Республикаса государственнöй гражданскöй служащöйясöс, кодъяслы уджысь мынтысьöны профессиональнöй бур удж да уджын бур помшуöмъяс лыд тöд вылö босьтöмöн (водзö – гражданскöй служащöйяс, кодъяслы уджысь мынтысьöны торъя пöрадок серти), сьöмöн могмöдан тэчасö пырö:

1) гражданскöй служащöйлöн, кодлы уджысь мынтысьöны торъя пöрадок серти, Коми Республикаса государственнöй гражданскöй службаын налöн уджалан чин серти тöлысся оклад (водзö – чина оклад);

2) гражданскöй служащöйлöн, кодлы уджысь мынтысьöны торъя пöрадок серти, сылы сетöм Коми Республикалöн государственнöй гражданскöй службаса класснöй чин серти тöлысся оклад (водзö – класснöй чинысь оклад);

3) государственнöй гуся юöрöн уджысь чина оклад дорö быд тöлысся прöчентъяс содтöм Россия Федерацияса законодательствоöн да Коми Республикаса законодательствоöн урчитöм мында да пöрадок серти;

4) быд тöлысся сьöмöн ошкöм;

5) бур уджысь да уджын бур помшуöмъясысь премияяс (водзö – премия).

Чина оклад да класснöй чинысь оклад артмöдöны гражданскöй служащöйлöн тöлысся оклад, кодлы уджысь мынтысьöны торъя пöрадок серти (водзö – сьöм оклад).

2. Гражданскöй служащöйяслöн, кодъяслы уджысь мынтысьöны торъя пöрадок серти, чина окладъяс мынтöм вылö индöм сьöм мындаысь ыджыдджык уджысь мынтысян фонд лöсьöдiгöн артыштöны мынтыны татшöм сьöм (во вылö рöштшöт серти):

1) класснöй чинысь оклад – нёль чина оклад;

2) государственнöй гуся юöрöн уджысь чина оклад дорö быд тöлысся содтöд прöчентъяс – öти да джын чина оклад;

3) быд тöлысся сьöмöн ошкöм – сы мында, мыйта урчитöма Коми Республикаса государственнöй гражданскöй служба лöсялана чинъяс серти;

4) премияяс – öкмыс оклад.

3. Гражданскöй служащöйяслöн, кодъяслы уджысь мынтысьöны торъя пöрадок серти, профессиональнöй служебнöй бур уджлысь да уджын бур помшуöмъяслысь лыдпасъясö урчитö­ны Коми Республикаса государственнöй гражданскöй служащöйлöн служебнöй контрактын.

4. Гражданскöй служащöйяс, кодъяслы уджысь мынтысьöны торъя пöрадок серти, уджалöны план-задание подув серти, кутшöмöс вынсьöдö гражданскöй служащöйлы удж сетысь да сöгласуйтö:

1) Коми Республикаса Юралысьлöн референт, Россия Федерацияса Президент бердын Коми Республикаöс пыр петкöдланiнса референт, Россия Федерацияса Рытыв-Войвыв регионын Коми Республикаöс петкöдланiнса референт, Коми Республикаса Юралысьöн котыртöм Коми Республикалöн мукöд государственнöй органса референт чин серти – Коми Республикаса Юралысь;

2) Коми Республикаса министрöс, Коми Республикалöн олöмö пöртысь власьт мукöд органса юрнуöдысьöс медводдза вежысь, вежысь, Коми Республикалöн министерствоса референт, Коми Республикалöн олöмö пöртысь власьт мукöд органса референт чин серти – Коми Республикаса Юралысьöс вежысь, кодi координируйтö Коми Республикаса олöмö пöртысь власьт органлысь уджсö координируйтöм серти.

План-заседание вынсьöдöны:

1) Коми Республикаса министрöс, Коми Республикалöн олöмö пöртысь власьт мукöд органса юрнуöдысьöс медводдза вежысьлöн, вежысьлöн чин серти – планируйтан во водзвывса волöн öшым тöлысь 15 лунысь оз сёрджык календарнöй во вылö быд во;

2) Коми Республикаса Юралысьлöн референт, Россия Федерацияса Президент бердын Коми Республикаöс пыр петкöдланiнса референт, Россия Федерацияса Рытыв-Войвыв регионын Коми Республикаöс петкöдланiнса референт, Коми Республикаса Министерствоысь референт, Коми Республикалöн олöмö пöртысь власьт мукöд органса референт, Коми Республикаса Юралысьöн котыртöм Коми Республикалöн мукöд государственнöй органса референт чин серти –референтöс чинö индiгöн кад вылö, кутшöм вылö вынсьöдöны референтлысь чин.

План-заданиеын индöны сiйöс олöмö пöртан коста тшупöдъяссö торъя лыдпасъясöн, кутшöмъяс сетöны позянлун бурмöдны уджсö да уджын помшуöмъяссö гражданскöй служащöйлысь, кодлы уджысь мынтысьöны торъя пöрадок серти.

5. Гражданскöй служащöйлысь, кодлы уджысь мынтысьöны торъя пöрадок серти, премия сетсьö удж сетысьлöн решение серти гражданскöй служащöйлöн, кодлы уджысь мынтысьöны торъя пöрадок серти, план-задание вöчöм йылысь отчёт вылö подуласьöмöн тайö Положениелöн 4 пунктын индöм йöзкöд сöгласуйтöмöн.

6. Премия ыдждасö урчитöны бур удж да уджын бур помшуöмъяс да план-задание вöчöмсö лыд вылö босьтöмöн да сылысь медыджыд мындасö абу урчитöма.

7. Премия мынтан пöрадоксö, премия мынтан кадколастсö урчитö удж сетысь.».

Вуджöдiс Кузнецова Н.А., 8 945 пас